**11. Zrin festival – Glazbom i pričom tragovima Zrinskih**

Nakon što su orgulje odjekivale crkvama Sisačko-moslavačke županije kroz 19. međunarodni orguljaški festival, Hrvatska udruga Ars Organi Sisciae s ponosom najavljuje novo poglavlje: 11. Zrin festival – multimedijalnu posvetu plemenitoj baštini Zrinskih.  
Od 30. svibnja do 13. lipnja, festival će oživjeti dvorce, crkve i utvrde u Zrinu, Hrvatskoj Kostajnici, Čakovcu, Hrvatskom Čuntiću, Ozlju, Kraljevici, Brodu na Kupi i Čabru.

Festival se otvara na Dan državnosti, 30. svibnja u 17 sati, koncertom flautistice Tamare Cohe Mandić i harfistice Diane Grubišić Ćiković u Župnoj crkvi Našašća sv. Križa u Zrinu, rodnom mjestu Nikole Šubića Zrinjskog. Dvije sjajne umjetnice povest će nas na glazbeno putovanje koje spaja srednjovjekovne plesove s modernim skladbama i suvremenim izričajem. Večer kasnije, u obnovljenoj utvrdi Stari grad Zrinski u Hrvatskoj Kostajnici, jazz susreće etno u izvedbi Zorana Majstorovića i njegovog kvarteta, dok 7. lipnja Stari grad Zrinskih u Čakovcu postaje pozornica virtuoznom duetu Hojsak & Novosel, koji će zajedno s pjevačem Perom Galićem izvesti program temeljen na panonskoj tradiciji i rock nasljeđu -   
pjesme koje poznajemo u novom, akustičnom izdanju.

U Hrvatskom Čuntiću, u ambijentu prelijepe crkve sv. Antuna Padovanskog kraj srednjovjekovnog Čuntić grada, 8. lipnja nastupa Puhački kvintet Lisinski s djelima Haydna, Mozarta, Farkaša i Papandopula. Ozaljska crkva sv. Vida 11. lipnja otvara vrata gitaristu Maku Grgiću, trostrukom Grammy nominiranom umjetniku iz Ljubljane, koji će izvesti sonatu i dvije Bachove partite.

Kraljevica, još jedan od gradova Zrinskih, po prvi put postaje festivalska postaja. Dvorac Nova Kraljevica, izgrađen 1653. godine, 12. lipnja ugostit će Duo Croatico – inovativni ansambl koji povezuje bandoneon, saksofon i hrvatske tradicijske instrumente u glazbenom mozaiku „Hrvatska razglednica“ koncertnu šetnju kroz tradiciju i suvremenost, uz obilježavanje obljetnica Dore Pejačević i Miroslava Miletića.

Završni festivalski dan, 13. lipnja, odvija se u Brodu na Kupi i Čabru, uz suradnju s Prirodoslovnim muzejom Rijeka. Djeca će tragati za prirodnim čudima u Kaštelu Zrinskih u Brodu na Kupi kroz edukativne igre, dok će pripovjedačica Margareta Peršić i pjesnikinja Darija Žilić u Čabru otvarati vrata mašte. Za svečani kraj, u crkvi sv. Antuna Padovanskog, udaraljkaš Filip Merčep otkriva čudesni svijet marimbe – između baroknog sjaja i suvremenog izričaja.

11. Zrin festival održava se uz potporu Ministarstva kulture i medija RH, Sisačko-moslavačke i Primorsko-goranske županije, Sisačke biskupije, Općine Dvor, gradova Čakovca i Petrinje, u suradnji s Prirodoslovnim muzejom Rijeka, te uz podršku HDS ZAMP-a i vinarije „Marinčić“. Ulaz na sva događanja je slobodan.

Zrin festival tek otvara svoja vrata, a ljeto pred nama donosi još glazbenih priča u autentičnim prostorima kulturne baštine: srpanjski Festival drvenih kapela *Sancta Barbara* (6. – 13. srpnja) i rujanski Like Lika Festival čekaju znatiželjne. Dobrodošli na putovanje u kojem glazbu pretačemo u krajolike, a vrijeme u zvukove najplemenitije vrste. Vidimo se na Zrin festivalu!